
Anders Jacobsen

Hjelp, jeg har blitt 
fotballtrener!

Om forfatteren

ANDERS JACOBSEN (f. 1968) har vært fotballproff på Vålerenga, Start,  Lillestrøm, Skeid, Sheffield United,  Stoke og Notts County, og vært trener  for Skeid og Strømsgodset. Han har  lang erfaring som barnefotballtrener  og arbeider som lærer i videregående skole.

Om boken

Hva gjør du når du mer eller mindre frivillig påtar deg å  trene et fotballag i aldersklassene 5-12 år – og ikke aner  hva du skal gjøre? Fotballpappa Anders Jacobsen havnet  i den situasjonen for noen år siden, og her forteller han  om alt han har lært. På en enkel og pedagogisk måte tar  han for seg treningstips, ferdighetsutvikling, laguttak, valg av utstyr, foreldrevettregler og alt annet en barnetrener  kommer borti. 

Hva skal barna trene på? Er det viktigst å vinne? Skal alle være med hele tida, eller skal de beste få mer spilletid?  Dette er diskusjoner som går igjen for hvert nye kull, og  noe alle fotballforeldre er opptatt av. 

Anders Jacobsen krydrer med egne opplevelser fra trenings-feltet, kamper og turneringer. Her er kloke tanker rundt  sport, lagspill og barns utvikling. Målet er å ta vare på både barn og fotball.

Forord. Bør du bli trener?

Barn er kjærlighetens mirakelgave til oss. Og som om ikke det er nok, har engelskmennene skjenket oss en gave nesten like vidunderlig som nytt liv, nemlig fotball. 

Fotball handler om å vinne eller tape. Noen voksne vil avlive barndommen, de vil ikke at barn skal kaste bort tiden på lek. De stiller samme krav til barn som til voksne. Også i fotball. De vil fjerne leken for å vinne kamper. Gode barnetrenere forstår lekens betydning. Det er å ta fotball på alvor. 

Som trener i barnefotballen skal du være en ridder. Du må ha to rustninger. Den ene skal utruste deg til å gå i krigen for barna, du skal gi dem en barndom. De skal leke seg gode.

Den andre rustningen ikler du deg for å krige for riktig fotballtrening. Da må du forstå hvordan barn lærer, du må vite hva fotballferdighet er, du må kjenne til hvilke ferdigheter som skal prioriteres i barnefotballen, og hvordan du skal tilrettelegge for det. 

Du skal være fotballens vokter også. En barnetrener er en ridder i dobbel rustning. Treneren skal beskytte barndommen. Treneren skal beskytte fotballen.

Hvis du velger å gjøre det, vil du garantert ikke ha fritidsproblemer de neste årene. Å ha sett fotball på tv er et utgangspunkt. Å ha spilt fotball selv er en fordel, men ingen forutsetning. Å ha trent voksne er nyttig erfaring. Men ingen av delene gjør deg til ekspert på å trene barn. Det må du lære deg. 

Velger du å bli trener, vil du bli kjent med barnas venner og foreldrene deres. De utskjelte foreldrene er i all hovedsak langt bedre enn sitt rykte. Noen av dem vil bli vennene dine. Du vil se barn blomstre, og for noen barn som risikerer å visne, er fotballtreningene friskt vann med deg som vanningsanlegg. Du vil få tilhørighet til stedet der du bor. Å gå i butikken vil ta en evighet fordi du kjenner alle. Når du går i gata, vil barna vinke til deg. Og når du skal se tilbake på livet, vil det å ha trent barn neppe være et valg du vil angre på. Å se at du kan gi mange barn fotballglede, det er en gave du bør unne deg selv. Glade barneøyne er livets applaus. Bli trener.

• Bli trener


Hjelp, jeg har blitt trener!

Jeg fikk sparken som trener for Skeids A-lag i 2007. Da trodde jeg at mine dager som fotballtrener var talte. Det var de ikke. Jeg hadde glemt at jeg hadde barn. Fotballtrenere i toppfotballen glemmer ofte det. Laget tar over livet ditt. Barn vokser. En dag var vår førstefødte blitt fem år, og som alle andre gutter ville han begynne med fotball. 

Jeg undersøkte med min lokale klubb om det var treninger for femåringer. Det var det. Vi fikk vite når vi kunne møte opp. På den første treningen kom klubbens sportslige leder og fortalte foreldrene om klubbens verdier og litt om hvordan man trener barn.  

– Men vi er avhengig av dere, sa han, – det er foreldrene som er drivere i barnefotballen, dere er trenere, lagledere, psykologer og sjåfører. 

Da ble det stille der vi satt på benkene i en trang garderobe. Klubben hadde på dette tidspunktet et klubbhus vi ikke kunne bruke. Årsaken var at møterommet kun hadde én rømningsvei og dermed var ulovlig å bruke som møterom. Å lage en ekstra rømningsvei var umulig fordi klubbhuset var fredet av Riksantikvaren. Det var heller ikke mulig å rømme fra at nå skulle foreldrene involveres. Alle satt der og håpet på at noen andre skulle påta seg oppgaver. 

– Jeg er rørlegger, var det en som sa, – trenger dere det? 

Alle lo. 

– Hvor mange barn skal være med fra starten av, spurte den sportslige lederen. – Og husk at det kommer til å bli flere spillere når barna begynner på skolen, dere trenger alle voksne dere kan få tak i.

Da var det stille ganske lenge og ingen som lo. Jeg er ikke glad i dårlig stemning og taushet.      

– Jeg kan være trener, sa jeg. 

Ville jeg det? Nei, det ville jeg ikke, men med svekket vurderingsevne etter hodedueller for Stoke City og Sheffield United tok jeg en avgjørelse. Da var det gjort. Jeg var blitt en av de utskjelte, jeg var blitt pappatrener. 

Vi fikk hjelp av klubben til å gjennomføre de to første treningene. Treneren til årgangen over hadde treneransvaret sammen med den sportslige lederen. Det var vidunderlig. Den tredje treningen skulle vi ha ansvar for selv. På dette tidspunktet var vi tre rådville trenere og seksten elleville barn. Vi startet treningen med et møte hvor ulike oppgaver i forbindelse med gjennomføringen av økten ble fordelt. 

Jeg var litt usikker på hvordan man skal være barnefotballtrener. Jeg har studert pedagogikk på Blindern og jobbet som lærer i samfunnskunnskap og historie i videregående skole i en årrekke. Jeg har lest Nils Arne Eggens klassiske bok Godfoten, men fant ingen tilsvarende bok om barn. Hvorfor skrev han ikke en bok som het Småfoten også? Jeg har NFFs fotballtrenerutdannelse, men jeg hadde jo bare trent voksne. Hvordan trener man barn? 

For å finne ut av dette ringte jeg min gode venn Ståle Andersen. Ståle og jeg var lagkamerater i VIF. Ståle har vært trener for KFUM og tatt klubben fra en anonym tilværelse i 3. divisjon til 1. divisjon med egenproduserte spillere. Samtidig som han trente A-laget til KFUM, trente han sine egne tre barn. 

– Hei, Ståle, sa jeg. – Jeg skal begynne å trene femåringene i klubben. Du har jo vært barnetrener, har du noen tips? 

Det ble først helt stille, som om han trodde at det hadde rabla for meg. Så sa han med meget alvorlig stemme:  

– Du skal si dette når du møter foreldrene til de andre barna. Du skal si at du har vært profesjonell fotballspiller. Husk å si at du har vært kaptein i Vålerenga. Få med at du ble kåret til årets VIF-spiller i 1991, og at makkeren din som stopper var Henning Berg. Si at Henning har hundre landskamper og har vunnet Champions League. Det er utrolig viktig at alle foreldrene får med seg det. Si at du har vært proff i England, få med at du har vært i Stoke City og Sheffield United. Ikke si at du har spilt i Notts County, den klubben er ikke kjent nok. Få med at du har spilt i LSK og Start. Si at du har trent Strømsgodset. Si at du har jobba i NFF og har topptrenerutdanning. Du må si dette. Du må virke alvorlig. Du må si at barnefotball, det kan du alt om. Sier du ikke det, er du sjanseløs. Vær så selvhøytidelig og pretensiøs du klarer. Øv på forhånd hvis du er usikker på om du klarer det. Lykke til!

– Men hva med fotball, da, spurte jeg. 

Ståle ga meg ingen råd om fotball. – Det trenger du ikke, sa han. – Det er foreldrene som er utfordringa.

Så kommer den tredje treningen og det andre møtet. Det er tettpakka med barn og foreldre, besteforeldre og familie-hangarounds i garderoben. Jeg sender barna inn i gymsalen og begynner å snakke med de voksne. Jeg tenker på det Ståle har sagt til meg. Ståle gir gode råd. Han var min forlover. Jeg stoler på ham i tykt, tynt og kjærlighet. Jeg tar sats og sier: 

– Hei, jeg heter Anders og er pappaen til Herman og skal hjelpe til sånn at barna kan ha det litt gøy med fotball. 

Jeg skulle hørt på Ståle. Jeg fratok meg selv autoritet og gjennomslagskraft før jeg hadde begynt.  

Fotball er for alle, men ikke alle er for fotball

Fotball er den største idretten i Norge med 371 910 aktive spillere. Det er enormt mange, folketallet i Norge tatt i betraktning. Ved siste idrettsregistrering var det 170 000 fotballspillere under 12 år fordelt på 20 409 lag og 1884 fotballklubber.

Ifølge Statistisk sentralbyrå blir det født mellom 50 000 og 60 000 barn i Norge hvert år. Omtrent 80 prosent av disse barna begynner med organisert idrett. Altfor mange av dem begynner med fotball. Vet ikke foreldrene at det finnes andre idretter? Noen foreldre tvinger barna sine til å spille fotball, og fotballen tvinges til å ta vare på dem. Begge parter går ut som tapere. 

Det er lørdag, og vi skal trene. En gutt på åtte år løper meg i møte, er ivrig. 

– Kan du si ifra når det har gått en halv time, spør han. 

– Hvorfor det, sier jeg. – Må du hjem? 

– Nei, jeg må hit, mamma tvinger meg, jeg får ikke lov til å game hele dagen.

Man kan ikke presse barn til å være venner, og man kan i alle fall ikke presse noen til å spille fotball for at de skal få venner. Vennskap kommer fra hjertet. Å være sammen med en som ikke liker det dere driver med, er ikke noe godt utgangspunkt for å etablere vennskapsbånd. 

• La barna holde på med en idrett de liker

Når bør barn begynne å spille fotball i en klubb?

I forbindelse med Reform 97 og skolestart for seksåringene skjedde det en endring i barneidretten. Flere barn begynte med idrett. Skolestart og idrettsstart er ofte synkront. Barna, eller de voksne, finner fritidsaktiviteter for at barna skal bygge relasjoner, få venner og være fysisk aktive. 

Forsker Per Egil Mjaavatn ved Pedagogisk institutt ved NTNU mener at det å begynne med idrett før skolealder er for tidlig. Barna har nok voksenorganiserte aktiviteter i barnehagen. De trenger ikke flere. Barn som går i barnehagen, har lange arbeidsdager, i og med at de må leveres før foreldrene begynner på jobb, og hentes etter at foreldrene er ferdig. Det finnes mange fotballtilbud til barnehagebarn. De kan gå på fotballskoler eller «velkommen til fotball-happeninger», tidsbegrensede tilbud. Det holder. Resten av tiden skal være fri. Da kan de leke med ball frivillig. 

Det haster ikke å begynne med organisert idrett for femåringer. Interessen er der kanskje ikke ennå. En tidligere lagkamerat var fortvilet over sønnen på sju år. Vi snakket om barna våre, og han sa: 

– Jeg har gjort alt for at gutten skal like fotball, men når han ser en ball, løfter han foten og går over. Ballen er bare noe som er i veien for gangbanen hans.

– Alle kan ikke like fotball, sa jeg.

Noen år senere var faren enda mer fortvilet. Han var blitt innkalt til møte med rektor på skolen. Sønnen hans hadde problemer. Han nektet å gå inn i timene. Han ville bare være ute og spille fotball. Da var gutten blitt ti år. Fotballinteressen hadde tatt overhånd. 

Hadde faren presset gutten til å begynne med organisert fotball for tidlig, ville han drept interessen for fotball.

• Ikke begynn med fotball i en klubb før skolestart

Klubben bestemmer hva treneren kan gjøre

For å unngå unødvendig krangling og tautrekking i barnefotballen trenger foreldrene noen som trekker i trådene. De trenger en sjef. I barnefotballen er det klubben som er sjef, ellers blir den aktørstyrt og en evig arena for uenighet.

Satt på spissen, er det nybegynnerens oppgave å drive barnefotballen i Norge. Derfor må overføring av kompetanse fra foregående kull av nybegynnere stå øverst på agendaen for en fotballklubb. 

• Aksepter at det er klubben som er sjefen din når du trener barn.

Hvordan unngå at alle nye trenere må gjøre nybegynnerfeil

Jeg har to barn. Før jeg fikk barn, hadde jeg trent voksne. Med vekslende hell hadde jeg vært trener for Asker, Strømsgodset og Skeid sine A-lag herrer. Med Skeid rykket vi opp til 1. divisjon og ned igjen. Med nedrykket fikk jeg sparken og ble trener for egne barn. Jeg ble pappatrener.  

Nå er jeg ferdig med å trene barn. Mine barn har blitt ungdommer, og jeg har blitt en erfaren barnefotballtrener. Den erfaringen skal jeg personlig ikke bruke til noe som helst, men jeg kan lære deg det jeg har lært. 

Den ene barnefotballvoksengenerasjonen diskuterer det den forrige diskuterte i en slags evighetsstafett. Hva skal vi trene på, hvilke cuper skal vi være med i, skal vi differensiere på treningen, hvem skal spille på hvilke lag, skal spillerne ha navnet på drakta, det er jo bare så kult, skal man bytte posisjoner eller bare spille spiss, er det farlig å drible i forsvar, er dommeren en idiot eller fullstendig tilbakestående, skal spillere som ikke møter opp tidsnok, få spilletid i kamp, og kan barna som er født sent på året, bli gode i fotball? Uenighetene er uendelige og meningene flere. 

Metoden jeg har benyttet for å komme fram til rådene i denne boka er deltagende observasjon. Observasjon med følelsene utenpå trøya. Det er ingen sikker metode. Jeg stoler ikke på følelsene mine. Derfor har jeg også hentet informasjon fra faglitteratur, trenere og klubber i inn- og utland. Den viktigste inspirasjonskilden er et land som har hatt oppsiktsvekkende stor framgang i fotball. Det landet er Belgia. Mer om dem senere.

Hvis du følger rådene, vil du gjøre mye riktig. Trivselen til trener og barn vil øke. I tillegg vil barna bli mye bedre til å spille fotball. 

• Innrøm at du er nybegynner

Prioriteringer i treningsarbeidet, de viktigste ferdighetene barn skal utvikle 

Som trener ønsker du å utvikle spillere som tenker og handler med bakgrunn i en felles forståelse av hvordan man spiller fotball sammen, og som har teknikk til å gjennomføre det.

I forsøket på å «lære bort» fotball blir mange for ambisiøse. Det blir for mange læringsmomenter for barna. Da blir det forvirring, og spillerne ender opp med å ikke vite hvordan de skal spille. Jobb med de samme prinsippene hver uke fra barna er fem år til de blir tolv, og du vil få et samspilt lag med ferdighetssterke og kloke spillere. 

Gjør en prioritering i treningsarbeidet. Ikke forsøk å gå igjennom hele fotballens ABC. Tren på de samme tingene i barnefotballen med variasjon, men med samme formål, at spillerne skal utvikle to ferdigheter: 

1. Spilleren skal bli god i 1 mot 1-situasjoner

a. Spilleren skal utvikle seg til å bli en god førsteangriper.

b. Spilleren skal utvikle seg til å bli en god førsteforsvarer.

2. Spilleren skal utvikle gode pasningsferdigheter

All opplæring bør i hovedsak foregå i spilløvelser. Hold fast på dette i hele ditt virke som barnetrener. 

